作者:吳泳
標題:沁園春
內容:春事闌斑，桐花爛漫，不堪鳳棲。嘆交枰世道，容容是福，危航宦海，了了成痴。邵子豪情，樂天狂態，六十六年才覺非。溪山畔，要看承風月，捨我其誰。文章高下隨時。料織錦應須用錦機。愧老無健筆，高凌月脅，病無佳句，下解人頤。君昔東坡，我今韓愈，造化一爐如小兒。都休管，看龜翻荷露，燕落芹泥。